Pollák, Peter, poslanec NR SR (2015-10-07):
Ďakujem za slovo. Vážená pani podpredsedníčka, dámy a páni, dovoľte, aby som uviedol návrh, ktorým sa mení a dopĺňa zákon č. 171/2005 Z. z. o hazardných hrách, ktorý predkladám s poslancom Miroslavom Kadúcom. Tento zákon opätovne po nejakom období predkladáme do parlamentu Slovenskej republiky s cieľom eliminovať rôzne vplyvy, ktoré dovedú potom ľudí, ktorí sú v sociálnom systéme, k negatívnym javom. Sme presvedčení, že tento návrh zákona chráni rodinu, chráni bezbranné deti a bezbranné ženy, aby teda počas mesiaca, ktorý vlastne musia hospodáriť napríklad s dávkou v hmotnej núdzi, mali dostatok finančných prostriedkov na to, aby naozaj mohli tento mesiac prežiť. Je zvrátené v podstate, ak my všetci sa skladáme na to, aby ľudia, ktorí sú v systéme hmotnej núdze, prežili celý mesiac, aby nakoniec túto dávku, ktorú dostanú, na ktorú sa skladáme všetci, darovali v podstate, alebo teda venovali prevádzkovateľom výherných alebo hazardných hier na svoje zisky. Hazard ničí životy mnohých ľudí, zvlášť ľudí, ktorí sú v sociálnom systéme, zvlášť ľudí, ktorí sú na dávke v hmotnej núdzi a ktorí sú odkázaní len na tento príjem. Je zvrátené, ak mi dovolíme v podstate týmto ľuďom robiť nezodpovedné rozhodnutia. Samozrejme, dlhodobo títo ľudia, ktorí sú v systéme hmotnej núdze, robia tieto nezodpovedné rozhodnutia, dôsledkom tohto nezodpovedného rozhodnutia je potom to, že mnohé deti a bezbranné ženy celý mesiac v podstate sú bez finančných prostriedkov a majú potom problémy vlastne s prežitím. Je zvrátené, ak my dovolíme v podstate týmto ľuďom a tieto peniaze nahádzať do výherných automatov alebo do hazardných hier. Myslím, že je namieste, aby štát urobil zodpovedné rozhodnutia namiesto nich, aby zakázal v podstate prístup týmto ľuďom do týchto herní tak, aby naozaj tieto peniaze poslúžili na to, na čo majú. Sme presvedčení o tom, že keď príde čas sociálnych dávok, tak najmä v osadách mnohí ľudia, ktorí takto nezodpovedne konajú, prídu do týchto prevádzok a minú všetky peniaze alebo veľkú časť týchto peňazí práve na tento hazard, preto teda sme navrhli tento návrh, ktorým chceme eliminovať prístup ľuďom, ktorí sú v hmotnej núdzi, k hazardu tak, aby naozaj peniaze, ktoré dostávajú, slúžili na to, na čo majú. Od zúfalých ľudí nemôžme očakávať v podstate zodpovedné kroky. Preto je namieste, zdôrazňujem ešte raz, aby zodpovedný krok urobil štát tak, aby naozaj títo ľudia prístup do týchto prevádzok nemali. Samozrejme, v rámci tohto návrhu chceme upraviť aj reklamu, čo sa týka hazardu. Je zvrátené v podstate, idete po meste alebo po dedine a vidíte plno reklám, ktoré teda nabádajú ľudí, aby do týchto prevádzok vlastne vstúpili. Týmto naším návrhom zakazujem akúkoľvek reklamu pre hazard tak, aby naozaj táto reklama žiadnym spôsobom neprilákala ľudí, ktorí najmä sú v sociálnom systéme. Sme presvedčení, že tento návrh má pozitívne sociálne vplyvy pre Slovensko. Sme presvedčení, že ak finančné prostriedky, na ktoré sa skladáme a ktorými pomáhame ľuďom najmä v sociálnom systéme, zostanú v rodinách, tak mnohé rodiny budú naozaj mať dostatok finančných prostriedkov na ošatenie, na to, aby na stravu, na to, aby pokryli vlastne svoje náklady napríklad s bývaním, na to, aby pokryli svoje základné životné potreby. Nedovoľme v podstate, aby títo ľudia míňali, a najmä jednotliví členovia v týchto rodinách, míňali tieto finančné prostriedky na hazard, pretože, ešte raz zdôrazňujem, hazard ničí životy mnohých ľudí, najmä teda v sociálnom systéme. Vážené dámy, vážení páni, prosím vás o podporu tohto zákona. Naozaj tento zákon je zákonom, ktorý chráni rodinu, chráni hlavnú bunku našej spoločnosti, chráni tú najzraniteľnejšiu skupinu v podstate alebo najzraniteľnejšie rodiny v tejto krajine, rodiny, ktorým pomáhame vlastne aj našimi peniazmi na to, aby mohli prežiť.